Ego Alanus, Dei gratia Autissiodorensis episcopus. Notum facio tam presentibus quam futuris et eciam sigilli mei impressione confirmo quod Herbertus de Marriaco adcensivit ecclesie Regniacensi totam aquam suam quam habebat commune cum monachis Viziliacensibus, medietatem videlicet tocius aque a rivo Fontis roboris usque ad murum domus matris sue domne Autisiodorensis ad censum quinque solidorum annuatim persolvendum in nundinis de Tanai. Pro aque unius adcensa[ti]one dedit ecclesia Regniacensis predicto Herberto 80 libras Autisiodorensis monete. Hujus adcensacionem laudaverunt mater ipsius domna Autissiodora et uxor ejus Regina. De filia vero ipsorum quia parvula erat nec adhuc loqui poterat, pater et mater ejus fiduciaverunt quod cum ad intelligibilem etatem venerit, eam hanc adcensacionem legitime concedere facient. Predictus vero Herbertus et uxor ejus adfidaverunt : Herbertus quidem in manu Gaufridi de Monteregali ; uxor vero ejus in manu Gimonis Boquerelli, quod si ab aliquo aliqua calumnia ecclesie Regniacensi de eadem aqua insurgeret, legalem garantiam eidem ecclesie inde portarent. Quod si forte garanciam portare non valerent, omnem pecuniam quam ecclesia Regniacensis pro eadem aqua dederat, eidem ecclesie redderent. Post fiduciam autem suam dederunt ecclesie fidejussores : Hugonem, fratrem domni Milonis de Noeriis pro XX libris, Iterium de Briva pro 20 libris, Gaufridus de Arsi pro 20 libris, Savericum de Malliaco pro 10 libris, Gimonem Boquerillum pro 100 solidis, Hugonem Letardi prepositum Castri Censurii pro 100 solidis. De censu autem predictus Herbertus et uxor ejus fiduciaverunt quod si inde elemosinam facere [vellent], non darent illum nisi ecclesie Regniacensi. Si autem [eumdem] censum vendere vel a se aliquo modo alienare vellent [quantum] ecclesia Regniacensis [...] dare vellet, quantum alter obtulisset, non possent ipsum censum alteri vendere, dare vel aliquo alio modo commutare nisi ecclesie Regniacensi. Hujus rei testes fuerunt : Gaufridus abbas Clarevallensis, Galcherius cellerarius, Alicherius, monachi Clarevallenses, Gaufridus Gemellus canonicus Autissiodorensis, Rainaldus capellanus de Mairriaco, Hugo de Noeriis, Iterius de Briva, Gaufridus de Arsi, Gaufridus de Monteregali, Gimo Boquerellus, Guido de Asneriis, Savericus de Malliaco, Hugo Letardi prepositus Castri Censurii. Facta sunt hec anno ab Incarnatione Domini M° centesimo LX°III°, indictione XIa, epacta XXVa, pontificatus vero domini Alexandri papae III anno quinto.